input: NEUVOSTON PÄÄTÖS 2014/804/YUTP,
  annettu 8 päivänä lokakuuta 2014,
  Kamerunin tasavallan alueen kautta kulkevien Euroopan unionin johtamien joukkojen asemaa koskevan unionin ja Kamerunin tasavallan välisen kirjeenvaihtona tehdyn sopimuksen allekirjoittamisesta ja tekemisestä unionin puolesta
  EUROOPAN UNIONIN NEUVOSTO, joka
  ottaa huomioon Euroopan unionista tehdyn sopimuksen ja erityisesti sen 37 artiklan yhdessä Euroopan unionin toiminnasta tehdyn sopimuksen 218 artiklan 5 ja 6 kohdan kanssa,
  ottaa huomioon unionin ulkoasioiden ja turvallisuuspolitiikan korkean edustajan ehdotuksen,
  sekä katsoo seuraavaa:
  (1)
  Neuvosto hyväksyi 10 päivänä helmikuuta 2014 päätöksen 2014/73/YUTP (1) Keski-Afrikan tasavallassa toteutettavasta Euroopan unionin sotilasoperaatiosta (EUFOR RCA).
  (2)
  Neuvoston hyväksyttyä 15 päivänä huhtikuuta 2014 päätöksen luvan antamisesta neuvottelujen aloittamiseen unionin ulkoasioiden ja turvallisuuspolitiikan korkea edustaja neuvotteli Euroopan unionista tehdyn sopimuksen 37 artiklan mukaisesti Euroopan unionin ja Kamerunin tasavallan välisen kirjeenvaihtona tehtävän sopimuksen Kamerunin tasavallan alueen kautta kulkevien Euroopan unionin johtamien joukkojen asemasta.
  (3)
  Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 5 artiklan mukaisesti Tanska ei osallistu niiden unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Tanska ei osallistu tämän päätöksen täytäntöönpanoon eikä siten osallistu tämän operaation rahoitukseen.
  (4)
  Kirjeenvaihtona tehtävä sopimus olisi hyväksyttävä,
  ON HYVÄKSYNYT TÄMÄN PÄÄTÖKSEN:
  1 artikla
  Hyväksytään unionin puolesta Kamerunin tasavallan ja Euroopan unionin välinen kirjeenvaihtona tehty sopimus Kamerunin tasavallan alueen kautta kulkevien Euroopan unionin johtamien joukkojen asemasta.
  Kirjeenvaihtona tehdyn sopimuksen teksti on tämän päätöksen liitteenä.
  2 artikla
  Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa asianomainen kirje unionia sitovasti.
  3 artikla
  Tämä päätös tulee voimaan päivänä, jona se hyväksytään.
  Tehty Luxemburgissa 8 päivänä lokakuuta 2014.